b'\n_START_ARTICLE_\nNeutronis\xc3\xa4teily\n_START_PARAGRAPH_\nNeutronis\xc3\xa4teily koostuu vapaista neutroneista. Neutronis\xc3\xa4teily on hiukkass\xc3\xa4teily\xc3\xa4, jota voidaan k\xc3\xa4ytt\xc3\xa4\xc3\xa4 esimerkiksi aineen rakenteen tutkimuksessa neutronidiffraktiolla. Neutronis\xc3\xa4teily\xc3\xa4 voidaan tuottaa ydinreaktoreissa tai hiukkaskiihdyttimill\xc3\xa4. Hyvin korkeaenergiaisia neutroneita syntyy my\xc3\xb6s maan ilmakeh\xc3\xa4ss\xc3\xa4 kosmisen s\xc3\xa4teilyn vuorovaikuttaessa ilmakeh\xc3\xa4n molekyylien atomiydinten kanssa.\n_START_SECTION_\nAineen rakenteen tutkimus\n_START_PARAGRAPH_\nMateriaalitutkimuksessa neutronis\xc3\xa4teilyn neutronit ovat joko kylmi\xc3\xa4, termisi\xc3\xa4, tai kuumia, riippuen niiden energiasta. Kuumilla neutroneilla on suurin energia. Neutronien energiaa voidaan alentaa hidastamalla niit\xc3\xa4. Neutronit menett\xc3\xa4v\xc3\xa4t v\xc3\xa4hitellen energiaa t\xc3\xb6rm\xc3\xa4\xc3\xa4m\xc3\xa4ll\xc3\xa4 v\xc3\xa4liaineen ytimien kanssa.\n_START_SECTION_\nL\xc3\xa4\xc3\xa4ketieteellinen vaikutus\n_START_PARAGRAPH_\nNeutronis\xc3\xa4teily on hyvin l\xc3\xa4pitunkevaa ja vaarallista ihmiselle. Se ei ole suoranaisesti ionisoivaa s\xc3\xa4teily\xc3\xa4, koska neutroneilla ei ole s\xc3\xa4hk\xc3\xb6varausta. V\xc3\xa4lillisesti neutronis\xc3\xa4teily kuitenkin ionisoi atomeja, sill\xc3\xa4 neutronin absorboituessa atomiytimeen ydin yleens\xc3\xa4 emittoi gammas\xc3\xa4teily\xc3\xa4, joka puolestaan on ionisoivaa s\xc3\xa4teily\xc3\xa4.\n_START_SECTION_\nSuojautuminen\n_START_PARAGRAPH_\nNeutronis\xc3\xa4teilylt\xc3\xa4 voidaan suojautua paljon vety\xc3\xa4 sis\xc3\xa4lt\xc3\xa4vien materiaalien avulla, koska keve\xc3\xa4t alkuaineet absorboivat neutroneja parhaiten. Neutronis\xc3\xa4teilylt\xc3\xa4 suojaudutaan yleens\xc3\xa4 suurella m\xc3\xa4\xc3\xa4r\xc3\xa4ll\xc3\xa4 vett\xc3\xa4, polyeteeni\xc3\xa4, parafiinivahaa tai betonia. Neutronis\xc3\xa4teily vuorovaikuttaa atomiydinten kanssa, joten neutronis\xc3\xa4teilyss\xc3\xa4 ollut materiaali saattaa olla ainakin liev\xc3\xa4sti radioaktiivista. S\xc3\xa4teilytetyn materiaalin h\xc3\xa4vitt\xc3\xa4misess\xc3\xa4 ja s\xc3\xa4il\xc3\xb6misess\xc3\xa4 tulee huolehtia s\xc3\xa4teilyturvallisuudesta.'